钦定古今图书集成/明伦汇编/官常典/第123卷 > 《明诰封衍圣公孔贞干夫人张氏墓志铭》
## 钦定古今图书集成/明伦汇编/官常典/第123卷 > 《明诰封衍圣公孔贞干夫人张氏墓志铭》

葛守礼

自先师夫子之封，其亲墓曰：“不可无识也。”而其题《延
陵季子之墓》亦曰：“贤者不欲其泯泯于宿草也。”是故
志铭之兴也，有其义矣。其宜为者，贤者也，贵者也，有
关系者也，无间于妇人也。衍圣公，先圣之裔孙也。其
夫人卒，乃以翰林检讨梁君绍儒状来请铭，予有乡
曲之谊。矧？夫人圣系所托，其曷可辞。按《状》，夫人姓张
氏，昭圣太后弟故建昌侯延龄之女。母崔氏，驸马都
尉京山侯元妹也。夫人生于贵戚，仪性端淑，恪遵姆
训，读《孝经》《列女传》，能通其义。先衍圣公成庵闻韶为
厥子，今袭封衍圣公贞干聘为配。及笄归阙里，实先
师六十三世孙冢妇也。既成庵公久疾，太夫人卫氏
不遑家事，事无巨细，一以委夫人。内外井井，家人咸
宜。成庵公薨，今公嗣封。夫人相祀事惟谨。奉太夫人
甘旨亲馈，常得怡颜。辛亥岁万寿圣节，公入贺，礼成。
闻夫人疾，亟图归。讣且至，公悲曰：“母失色养，家失壸
范，吾母曷胜内顾之戚乎？”促归，比再至，亦匆㖄辄辞
去。夫人所系之重，概可知已。是乌可无铭！夫人卒于
七月二十五日，距生正德辛巳，年仅三十有一。卜以
嘉靖三十二年十二月十日祔葬孔林祖墓北。朝廷
遣行人方正修谕祭，中书舍人文希儒营其葬事。子
男一：尚贤，聘严少师介翁孙女也；女一，许聘梁内翰
子。《铭》曰：“于惟夫人，阙里冢妇。古今望族，乾坤有数。显
显大家，克娴礼度。无射孝思，有斋内助。夫爱安贞，宗
称修”嫮，溘焉早逝，孰测其故。裔嗣玉立，丕承圣祚，与
天罔极。景我贤淑。孔林佳兆，懿灵载祔，命使临封，铭
兹安厝。